Wara li matul din il-ġimgħa kollha, inkluż il-partitissima tal-bieraħ bejn il-Ġermanja u l-Italja, sirna nafu min huma t-timijiet li jkunu qed jgħaddu għas-semifinali tal-Kampjonati Ewropej 2016, illum imiss l-aħħar logħba mill-kwartifinali biex ikun magħruf l-aħħar tim li se jingħaqad mat-tliet timijiet l-oħra, għall-aħħar logħba qabel il-finali tal-10 ta' Lulju. Il-logħba tal-lejla se tlaqqa' lit-tim ospitant ta' din il-kompetizzjoni, Franza, kontra wieħed mill-inqas timijiet ikkwotati f'din il-kompetizzjoni, dak tal-Iżlanda, li friska għadha l-memorja tagħhom wara li rnexxielhom jaqilgħu lill-Ingliżi 'l barra minn din il-kompetizzjoni biex waslu għal dan l-istadju ta' din il-kompetizzjoni. Pedina importanti li se tkun nieqsa mit-tim Franċiż huwa l-plejer ta' Leicester City N'Golo Kante. Dan il-plejer kompla jimpressjona mat-tim nazzjonali, l-istess bħalma għamel fil-Kampjonat Ingliż fl-istaġun li għadda, iżda t-tim Franċiż se jkun mingħajr is-servizzi tiegħu wara li kien qala' t-tieni karta safra f'dawn il-kampjonati kontra r-Repubblika tal-Irlanda fl-aħħar logħba li ntlagħbet fin-knock-out tal-aħħar 16. F'din il-logħba, Les Bleus, kienu marru minn taħt kontra t-tim ta' Martin O'Neill u fil-fatt kellhom jissieltu mhux ħażin biex idawru telfa f'rebħa u komplew bl-avventura tagħhom f'dan it-tournament. Fid-dawl ta' dan, id-difensur Patrice Evra diġà wissa lil sħabu l-plejers l-oħrajn biex jaċċertaw ruħhom li ma jiġrix l-istess kontra t-tim tal-Iżlanda, li diġà wrew kemm huma kapaċi joħolqu sorpriżi. Kif diġà aċċennat qabel, it-tim tal-Iżlanda, pajjiż li għandu popolazzjoni ta' ftit aktar minn 320,000 abitant, wettaq is-sorpriża tat-tournament s'issa, meta rnexxielu jaqla' 'l barra lil wieħed mit-timijiet favoriti għar-rebħ ta' din il-kompetizzjoni, ħadd ħlief it-tim Ingliż, wara li wkoll kienu minn taħt u għelbuhom bl-iskor ta' 2-1 f'Nice. Iżda minkejja dan ir-riżultat storiku għal dan in-nazzjon, wieħed mill-kowċis tat-tim Heimir Hallgrimsson jemmen li l-aħjar mument għat-tim tiegħu għad irid jasal, u li l-pressjoni kollha tinsab fuq ir-rivali tagħhom u mhux fuqhom. Madankollu, Hallgrimsson stqarr li huma realistiċi u jista' jkun li l-plejers tiegħu jilagħbu l-logħba ta' ħajjithom u xorta waħda ma jkunx biżżejjed biex jgħaddu għas-semifinali. Intant, apparti s-sospensjoni ta' Kante, it-tim Franċiż se jkun mingħajr id-difensur ċentrali Adil Rami li wkoll jinsab sospiż għal din il-logħba, filwaqt li ż-żagħżugħ promettenti Kingsley Coman jinsab dubjuż. Dan il-plejer ta' Bayern Munich kien ġie sostitwit lejn l-aħħar tal-partita kontra r-Repubblika tal-Irlanda wara li sfora injury, u se jkun qed jiġi assessjat sa ftit qabel il-logħba tal-lejla. Min-naħa l-oħra, għat-tim tal-Iżlanda m'hemm l-ebda plejer nieqes wara li l-plejer Aron Gunnarsson, famuż l-aktar għal-long-throws tiegħu, irritorna lura għat-taħriġ nhar il-Ġimgħa li għadda. Dan il-plejer ta' Cardiff City, li permezz tat-throw-ins tiegħu l-Iżlanda skurjaw żewġ gowls, fosthom wieħed kontra l-Ingliżi, ma kienx preżenti għas-sessjoni tat-taħriġ tal-Ħamis wara li kellu xi problemi f'daru. Bħala statistika, l-Iżlanda qatt ma għelbu lil Franza f'ħdax-il konfront li kien hemm bejniethom. L-aħħar logħba li lagħbu flimkien dawn it-timijiet tmur lura għal Mejju tal-2012, logħba li Franza rebħet bl-iskor ta' 3-2, wara li kienet minn taħt 2-0. Interessanti huwa l-fatt, li fl-aħħar żewġ konfronti bejniethom, ipproduċew xejn inqas minn għaxar gowls, biż-żewġ logħbiet imorru favur Franza bl-iskor identiku ta' 3-2.